title: Vykonávacie nariadenie Komisie (EÚ) 2018/68 z 8. januára 2018, ktorým sa do Registra chránených označení pôvodu a chránených zemepisných označení zapisuje názov [„Carne de Salamanca“ (CHZO)]

text:
                  17.1.2018

                  SK

                  Úradný vestník Európskej únie

                  L 12/16

            VYKONÁVACIE NARIADENIE KOMISIE (EÚ) 2018/68
      z 8. januára 2018,
      ktorým sa do Registra chránených označení pôvodu a chránených zemepisných označení zapisuje názov [„Carne de Salamanca“ (CHZO)]
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
      keďže:

                  (1)

                  Žiadosť Španielska o zápis názvu „Carne de Salamanca“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie
                      (2).

                  (2)

                  Komisii nebola v zmysle článku 51 nariadenia (EÚ) č. 1151/2012 oznámená žiadna námietka. Nemecké orgány však informovali útvary Komisie o tom, že pri druhoch mäsa vymedzených v jednotnom dokumente je potrebné uviesť dodatočné objasnenia, pokiaľ ide o klasifikáciu hovädzieho dobytka. Po prijatí žiadosti od útvarov Komisie španielske orgány upravili bod 3.2 jednotného dokumentu a spresnili opis výrobku, pokiaľ ide o druhy mäsa.

                  (3)

                  Keďže táto úprava má formálnu povahu, nie je potrebné pristúpiť k opätovnému uverejneniu žiadosti o zápis podľa článku 50 ods. 2 písm. a) nariadenia (EÚ) č. 1151/2012. Zdá sa však, že upravený jednotný dokument sa musí zverejniť na informačné účely.

                  (4)

                  V dôsledku toho by sa mal názov „Carne de Salamanca“ zapísať do registra,

            PRIJALA TOTO NARIADENIE:
      Článok 1
      Názov „Carne de Salamanca“ (CHZO) sa zapisuje do registra.
      Názov uvedený v prvom odseku sa vzťahuje na výrobok triedy 1.1. Čerstvé mäso (a droby) uvedenej v prílohe XI k vykonávaciemu nariadeniu Komisie (EÚ) č. 668/2014 (3).
      Článok 2
      Zmenený jednotný dokument sa uverejňuje na informačné účely v prílohe k tomuto nariadeniu.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 8. januára 2018

               Za Komisiu

               v mene predsedu

            Phil HOGAN

               člen Komisie

         (1)  Ú. v. EÚ L 343, 14.12.2012, s. 1.

         (2)  Ú. v. EÚ C 435, 24.12.2015, s. 12.

         (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).

         PRÍLOHA

            JEDNOTNÝ DOKUMENT

         Nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (*1)

            „CARNE DE SALAMANCA“

         ES č.: ES-PGI-0005-01174 – 8.11.2013

            CHOP ()

            CHZO (X)

         1.   NÁZOV
         „Carne de Salamanca“
         2.   ČLENSKÝ ŠTÁT ALEBO TRETIA KRAJINA
         Španielsko
         3.   OPIS POĽNOHOSPODÁRSKEHO VÝROBKU ALEBO POTRAVINY
         3.1.   Druh výrobku

         Trieda 1.1. Čerstvé mäso (a droby)
         3.2.   Opis výrobku, na ktorý sa vzťahuje názov uvedený v bode 1

         Dobytok, z ktorého sa získava mäso, na ktoré sa vzťahuje chránené zemepisné označenie „Carne de Salamanca“, sú čistokrvné zvieratá získané z kráv plemena Morucha alebo zvieratá získané krížením kráv plemena Morucha s býkmi plemien Charolais a Limousin, ktoré boli odstavené minimálne vo veku 5 mesiacov a chované v extenzívnych chovoch s využitím techník a postupov využívania prírodných zdrojov.
         Pokiaľ ide o vek zvierat pred zabitím, rozlišuje sa medzi týmito typmi zvierat:

                     —

                     teľa: zviera určené na zabitie vo veku osem mesiacov alebo viac, menej však než dvanásť mesiacov, kategória Z,

                     —

                     mladý býk („añojo“): zviera určené na zabitie vo veku dvanásť mesiacov alebo viac, maximálne však vo veku 24 mesiacov, kategórie A a E,

                     —

                     býček alebo jalovica: zviera určené na zabitie vo veku nad 24 mesiacov, maximálne však vo veku 48 mesiacov, kategórie B a E.

               Minimálny čas zrenia mäsa odo dňa zabitia je 2 dni v prípade teľacieho mäsa, 4 dni v prípade mäsa z mladých býkov („añojo“) a 6 dní v prípade mäsa z býčkov alebo jalovíc.
         Mäsitosť jatočného tela patrí do tried U, R a O.
         Minimálna váha jatočného tela v závislosti od kategórie zvieraťa je:

                     —

                     140 kg u teliat,

                     —

                     200 kg u mladých býkov („añojo“),

                     —

                     280 kg u býčkov alebo jalovíc.

               Stupeň pretučnenosti na povrchu jatočného tela a vo vnútri dutiny hrudníka musí vždy byť 2 („mierna“).
         Po uplynutí 24 hodín od zabitia musí pH mäsa (merané od chrbtového svalu pozdĺž jatočného tela) dosahovať hodnotu 6 alebo menej.
         Po zabití, nakrájaní a vyzretí musí mať čerstvé mäso, na ktoré sa vzťahuje toto CHZO, tieto vlastnosti:

                     —

                     Teľa: mäso je ružovej až svetločervenej farby, má lesklý povrch, obsahuje biely tuk a je pevné na dotyk,

                     —

                     Mladý býk („añojo“): mäso je svetločervenej až čerešňovočervenej farby, má lesklý povrch, obsahuje tuk bielej až žltkastej farby a je pevné na dotyk,

                     —

                     Býček alebo jalovica: mäso je tmavej čerešňovej až purpurovo-červenej farby, má lesklý povrch, obsahuje tuk smotanovej až žltkastej farby a je pevné na dotyk.

               3.3.   Suroviny (len pri spracovaných výrobkoch)

         —
         3.4.   Krmivo (len pri výrobkoch živočíšneho pôvodu)

         Keďže matky nie sú ustajnené, ich výživa sa zakladá na celoročnom spásaní trávnatých plôch a strnísk na pastvinách so stromovým porastom (tzv. „dehesa“). V čase, keď sú prírodné zdroje nedostatočné, sa krmivo dopĺňa senom a slamou vlastnej poľnohospodárskej produkcie.
         Na jar sa dobytok pasie na hojných trávnatých pastvinách, ktoré sa sčasti kosia a seno skladuje. V lete sa zvieratá presúvajú do oblastí v blízkosti rôznych riek a potokov, ktoré križujú jednotlivé farmy, alebo sa kŕmia na strniskách, ktoré zostávajú po zbere sena alebo plodín.
         S príchodom jesene a novým porastom trávy sa dobytok vracia na trávnaté pastviny a v závislosti od hojnosti pastvy sa môže dokrmovať trávou alebo senom z jarnej kosby.
         Na konci roka, keď sú pastviny takmer spasené, sa objavujú žalude. Žalude sú dôležitým, hoci nedostatočným zdrojom krmiva. Dobytok sa preto prikrmuje trávou uskladnenou na jar alebo krmivom a slamou, ktoré sa získali v danom poľnohospodárskom podniku.
         Teľatá zostávajú na poli so svojimi matkami počas piatich až šiestich mesiacov prirodzenej laktácie, pričom skoro začínajú dopĺňať svoju mliečnu stravu krmivom z pastviny, na ktorej sa pasú so svojimi matkami. Keď sa odstavia, sú až do zabitia vykrmované senom, krmivami a pod., ktoré sa získavajú v danom poľnohospodárskom podniku, ako aj prírodným krmivom na báze obilnín.
         V čase nedostatku jedla z dôvodu nepriaznivého počasia a vo fáze vykrmovania sa dobytku môžu podávať udržiavacie dávky krmiva a sena, ktoré boli dopestované výhradne v danej zemepisnej oblasti, ako aj krmivo rastlinného pôvodu pozostávajúce hlavne z obilnín (až do 60 % kvantitatívneho zloženia), pričom sa nesmie prekročiť podiel sušiny vo výške 50 % za rok. Použitie výrobkov, ktoré by mohli ovplyvňovať bežnú mieru rastu a vývoja zvieraťa, je výslovne zakázané.
         3.5.   Špecifické kroky výroby, ktoré sa musia uskutočniť vo vymedzenej zemepisnej oblasti

         Narodenie, chov a výkrm dobytka, na ktorý sa vzťahuje chránené zemepisné označenie, sa až do času zabitia uskutočňuje vo vymedzenej zemepisnej oblasti.
         3.6.   Špecifické pravidlá krájania, strúhania, balenia atď.

         Tento výrobok sa môže ponúkať porciovaný, nakrájaný na rezne, na kusy alebo pomletý za predpokladu, že príprava sa uskutočňuje v prevádzkach, ktoré podliehajú kontrole z hľadiska správneho použitia chráneného zemepisného označenia.
         3.7.   Špecifické pravidlá označovania

         Na bitúnku sa jatočné telá nezmazateľne označujú alebo sa označia znovu nepoužiteľnými prostriedkami na vnútornej strane dvoch jatočných polovičiek takým spôsobom, aby všetky štyri štvrtiny jatočného tela zostali po oddelení jasne rozpoznateľné.
         Rozrobené mäso chránené CHZO a balíky obsahujúce porcie, rezne, kusy alebo mleté mäso sa distribuujú označené očíslovanou etiketou, ktorá obsahuje minimálne nápisy „Chránené zemepisné označenie“ a „Carne de Salamanca“.
         Ak mäso pochádza výhradne z dobytka plemena Morucha, môže etiketa obsahovať aj označenie „Raza Morucha“.
         4.   STRUČNÉ VYMEDZENIE ZEMEPISNEJ OBLASTI
         Provincia Salamanca.
         5.   SÚVISLOSŤ SO ZEMEPISNOU OBLASŤOU
         5.1.   Špecifickosť zemepisnej oblasti

         Produkcia a chov dobytka na účel výroby „Carne de Salamanca“ sa úzko spája s osobitnou zemepisnou oblasťou známou ako „dehesa“, ktorá má významnú environmentálnu hodnotu a je charakteristická porastom duba cezmínového.
         Vďaka kontinentálnemu podnebiu, ktoré sa vyznačuje studenými zimami s dlhšími obdobiami mrazov, horúcimi a suchými letami, veľkými rozdielmi v teplotách a sezónnymi dažďami počas jesene a zimy, je prostredie dehesy druhovo bohaté, pričom typické sú najmä duby cezmínové so svojimi kožovitými, vždy zelenými listami a krovinatým podrastom. Na trávnatých pastvinách dehesy rastú aj kroviny stredomorského typu, ktoré sa zvyknú nachádzať v okolí duba cezmínového, korkového, zimného a letného, ako aj iné druhy krovín, najmä cistovité, prútnatec, devätorník alebo útesovec európsky. Možno tam nájsť aj jednoročné druhy tráv a strukovín. Rôznorodá vegetácia dehesy je hlavným prírodným zdrojom výživy pre dobytok.
         Systém výroby v tomto prostredí je typický zachovávaním tradičných postupov založených na prispôsobení sa dobytka zdrojom dehesy, pričom dobytok sa v žiadnom období roka neustajňuje. Dobytok nepotrebuje žiadne osobitné ustajnenie, keďže žije neustále (aj v nečase) vonku a jeho jediným útočiskom je dub cezmínový. Systém chovu je prispôsobený prírodným cyklom: teľatá sa rodia v chotári bez akejkoľvek pomoci. Päť až sedem mesiacov žijú s matkami, kŕmia sa materským mliekom a spásajú pasienky.
         Dobytok žije v tomto prostredí spolu s koňmi, bojovými býkmi a iberskymi ošípanými. O všetky tieto druhy zvierat sa stará pastier (tzv. „vaquero charro“), ktorý často na koni dohliada na zvieratá a navádza ich tak, aby sa lepšie využila a chránila dehesa. Význam a jedinečnosť týchto mužov uznalo a uctilo si aj mesto Salamanca, a to sochou od sochára Venancia Blanca, ktorá je umiestnená na jednom z hlavných námestí mesta.
         V priebehu storočí na dehese prebehol proces prirodzeného výberu, na základe ktorého sa dobytok prispôsobil zložitým prírodným podmienkam a spásaniu pastvín dehesy. Vďaka tomu má dobytok silný materinský inštinkt na ochranu svojich mláďat pred útokmi vlkov a líšok a odolný charakter, ktorý je vhodný pre tento typ chovu. Plemeno Morucha, ako aj jeho kríženci majú tieto kladné vlastnosti. Hovädzí dobytok plemena Morucha, z ktorého sa vyrába „Carne de Salamanca“, sa vyvinul na dehese v provincii Salamanca a v minulosti sa spolu s chovom na mäso využíval v poľnohospodárstve ako ťažný dobytok a v menších býčích zápasoch. Postupne sa však plemeno určilo výhradne na výrobu mäsa, a to z dôvodu jeho plemenných a materinských vlastností. V polovici minulého storočia sa začali v rovnakých podmienkach chovať aj plemená Charolais a Limousin. V priebehu rokov sa plemenný dobytok Morucha a jeho kríženci s plemenami Charolais a Limousin výborne prispôsobili ekosystému dehesy, ako aj využívaniu miestnych prírodných zdrojov, vďaka čomu sa z nich vyrába vysoko cenené mäso.
         5.2.   Špecifickosť výrobku

         Jatočné telá „Carne de Salamanca“ sa vyznačujú nízkym stupňom pretučnenosti na povrchu tela, ako aj v dutine hrudníka.
         „Carne de Salamanca“ má mierne vláknitú štruktúru, a to vďaka jemnejším svalovým vláknam. Mäso je lesklé a má tmavoružové až purpurovo červené sfarbenie. Vrstvy tuku sú rovnomerne rozmiestnené, tuk nevytvára ložiská, jeho farba je biela až žltá alebo smotanová a mäsu dodáva charakteristickú chuť a vôňu.
         5.3.   Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

         Najdôležitejšími faktormi, ktoré umožňujú získať výrobok s osobitými vlastnosťami odlišnými od iných druhov hovädzieho mäsa, ako sú napr. jemnejšie svalové vlákna, lesk, špecifická ružová až purpurovo červená farba a rovnomerne rozmiestnený tuk bez tukových ložísk, sú nepochybne tradičné metódy kŕmenia materským mliekom a pastvou na prírodných pastvinách, chov dobytka v prírodnom prostredí dehesy v provincii Salamanca a charakteristiky plemena Morucha, z ktorého dobytok pochádza.
         V priebehu desaťročí umožnil tradičný extenzívny poľnohospodársky systém chov zvieraťa, ktoré sa dokonale prispôsobilo prostrediu dehesy a vyznačuje sa týmito vlastnosťami:

                     —

                     Menšie až stredne veľké zvieratá s nízkou váhou a vysokou schopnosťou trávenia, čo im umožňuje pokryť svoje výživové požiadavky aj na slabých pastvinách s nízkou výnosnosťou.

                     —

                     Zvieratá s dobre vyvinutým svalstvom vhodným na fyzickú záťaž, veľmi obratné a pohyblivé, čo im umožňuje pásť sa na rozsiahlych oblastiach a prekonať často niekoľko kilometrov denne s cieľom nájsť pastvu a vodu.

                     —

                     Veľmi otužilé zvieratá, ktoré sú odolné voči extrémnemu podnebiu v danej zemepisnej oblasti v zime aj v lete.

               V dôsledku genetickej výbavy tohto typu zvieraťa a každodennej intenzívnej svalovej záťaže je svalové tkanivo jemnejšie ako u iných typov dobytka, vďaka čomu má ich mäso jemne vláknitú štruktúru.
         Tuk v jatočnom tele súvisí so systémom chovu, odolnosťou a rýchlym vývojom týchto zvierat. Neustály pohyb im neumožňuje akumulovať prebytočný tuk v niektorých častiach tela, vďaka čomu môžu efektívnejšie prekonávať dlhé vzdialenosti a hľadať potravu. V časoch, keď je dostatok krmiva, si môžu vytvoriť zásoby vnútrosvalového tuku, ktoré ich neobmedzujú v pohybe. Vďaka uvedeným faktorom má mäso rovnomerne rozmiestnený tuk bez ložísk, pričom farba tuku je biela až žltá prípadne smotanová v závislosti od veku v čase zabitia.
         Dodržanie prirodzeného cyklu laktácie, na základe ktorého sa teľatá odstavujú neskôr než zvyčajne a neustále zostávajú so svojimi matkami na dehese, znamená, že teľatá začínajú dopĺňať materské mlieko zdrojmi z dehesy. Ide najmä o trávnatú jarnú pastvu, bohatšiu na farbivá (chlorofyl a karotenoidy), vďaka čomu mäso získava charakteristickú farbu a lesk. V spojení s genetickou výbavou tohto plemena to spôsobuje červenšiu farbu mäsa a jeho lesk, pričom sýta farba mäsa môže byť ružová až purpurovo červená.
         Chov dobytka a spotreba jeho mäsa sú úzko spojené s regiónom. Už od 15. storočia sa mäsom „Carne de Salamanca“ vďaka jeho obľúbenosti a dobrej povesti platili feudálne dávky.
         Od polovice 20. storočia miestne mäsiarstva a reštaurácie vo svojich výkladoch alebo jedálnych lístkoch zákazníkom hrdo oznamujú predaj „Carne de Salamanca“, pričom zákazníci počítajú s tými najlepšími kúskami, ktoré obľubujú a požadujú.
         Obľúbenosť mäsa „Carne de Salamanca“ u zákazníkov dokazuje mnoho dokumentov. Spomína sa napríklad v knihe Luisa Carandella „Vivir en Madrid“ z roku 1967, ktorý v úvode knihy píše: „Narodil som sa v Barcelone v roku 1929 a znovu som sa narodil v Madride v roku 1947 … v meste, ktoré svoju zeleninu dostávalo z Valencie, ryby z Bilbaa, mäso z provincie Salamanca, víno z La Mancha a látky z Katalánska.“

            Odkaz na uverejnenie špecifikácie

         [článok 5 ods. 7 nariadenia (ES) č. 510/2006]
         http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

            (*1)  Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012 o systémoch kvality pre poľnohospodárske výrobky a potraviny.


title: Vykonávacie nariadenie Komisie (EÚ) 2018/69 zo 16. januára 2018, ktorým sa ruší zápis chráneného zemepisného označenia „Carne de Morucha de Salamanca“ (CHZO)

text:
               17.1.2018

               SK

               Úradný vestník Európskej únie

               L 12/22

         VYKONÁVACIE NARIADENIE KOMISIE (EÚ) 2018/69
   zo 16. januára 2018,
   ktorým sa ruší zápis chráneného zemepisného označenia „Carne de Morucha de Salamanca“ (CHZO)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä jeho článok 54 ods. 1,
   keďže:

               (1)

               V článku 7 ods. 1 delegovaného nariadenia Komisie (EÚ) č. 664/2014 (2) sa stanovuje, že na zrušenie registrácie v zmysle článku 54 ods. 1 uvedeného nariadenia sa mutatis mutandis uplatňuje postup stanovený v článkoch 49 až 52 nariadenia (EÚ) č. 1151/2012.

               (2)

               V súlade s článkom 50 ods. 2 nariadenia (EÚ) č. 1151/2012 v spojení s článkom 7 ods. 1 delegovaného nariadenia Komisie (EÚ) č. 664/2014 bola žiadosť Španielska o zrušenie zápisu chráneného zemepisného označenia (CHZO) „Carne de Morucha de Salamanca“ uverejnená v Úradnom vestníku Európskej únie
                   (3).

               (3)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Carne de Morucha de Salamanca“ (CHZO) by sa preto mal v registri chránených označení pôvodu a chránených zemepisných označení zrušiť.

               (4)

               Podľa posledného pododseku článku 54 ods. 1 nariadenia (EÚ) č. 1151/2012 sa takéto zrušenia prijímajú v súlade s postupom preskúmania uvedeným v článku 57 ods. 2 uvedeného nariadenia.

               (5)

               Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov,

         PRIJALA TOTO NARIADENIE:
   Článok 1
   Zápis názvu „Carne de Morucha de Salamanca“ (CHZO) sa týmto zrušuje.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. januára 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 343, 14.12.2012, s. 1.

      (2)  Delegované nariadenie Komisie (EÚ) č. 664/2014 z 18. decembra 2013, ktorým sa dopĺňa nariadenie Európskeho parlamentu a Rady (EÚ) č. 1151/2012, pokiaľ ide o stanovenie symbolov Únie pre chránené označenia pôvodu, chránené zemepisné označenia a zaručené tradičné špeciality a pokiaľ ide o určité pravidlá týkajúce sa určovania pôvodu, určité procesné pravidlá a určité dodatočné prechodné pravidlá (Ú. v. EÚ L 179, 19.6.2014, s. 17).

      (3)  Ú. v. EÚ C 201, 24.6.2017, s. 5.


title: Vykonávacie nariadenie Komisie (EÚ) 2018/77 z 15. januára 2018 o zatriedení určitého tovaru do kombinovanej nomenklatúry

text:
                  19.1.2018

                  SK

                  Úradný vestník Európskej únie

                  L 14/3

            VYKONÁVACIE NARIADENIE KOMISIE (EÚ) 2018/77
      z 15. januára 2018
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
      keďže:

                  (1)

                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                  (2)

                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                  (3)

                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                  (4)

                  Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                  (5)

                  Opatrenia stanovené v tomto nariadení sú v súlade so stanoviskom Výboru pre colný kódex,

            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 15. januára 2018

               Za Komisiu

               v mene predsedu

            Stephen QUEST

               generálny riaditeľ

               Generálne riaditeľstvo pre dane a colnú úniu

         (1)  Ú. v. EÚ L 269, 10.10.2013, s. 1.

         (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

         PRÍLOHA

                     Opis tovaru

                     Zatriedenie
                     (číselný znak KN)

                     Odôvodnenie

                     (1)

                     (2)

                     (3)

                     Textilný výrobok v tvare kvádra (tzv. poťah na matrac), vyrobený z potlačenej tkanej textílie z chemických vlákien (100 % polyester), ktorá je vhodná na pranie, s rozmermi približne 200 × 60 × 8 cm.
                     Výrobok má pozdĺž jednej z dlhých strán zapínanie na zips, ktoré umožňuje vložiť matrac.
                     Na jednej z dlhých strán je prišité textilné pútko.
                     (Pozri obrázok) (*1)

                     6302 22 90

                     Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 6302 , 6302 22  a 6302 22 90 .
                     Výrobok je vyrobený z materiálu vhodného na pranie so zapínaním na zips, ktoré umožňuje matrac z výrobku kedykoľvek vybrať, a je teda vhodný na pranie (pozri aj vysvetlivky k harmonizovanému systému k položke 6302 , prvý odsek). V dôsledku toho má objektívne charakteristické vlastnosti a znaky posteľnej bielizne.
                     Výrobok sa preto má zatriediť pod číselný znak KN 6302 22 90  ako „posteľná bielizeň, iná ako pletená alebo háčkovaná, z chemických vlákien“.

            (*1)  Obrázok slúži len na informačné účely.


title: Vykonávacie nariadenie Komisie (EÚ) 2018/80 z 18. januára 2018 o minimálnej predajnej cene sušeného odstredeného mlieka pre šestnástu čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080

text:
               19.1.2018

               SK

               Úradný vestník Európskej únie

               L 14/35

         VYKONÁVACIE NARIADENIE KOMISIE (EÚ) 2018/80
   z 18. januára 2018
   o minimálnej predajnej cene sušeného odstredeného mlieka pre šestnástu čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (2), a najmä na jeho článok 32,
   keďže:

               (1)

               Vykonávacím nariadením Komisie (EÚ) 2016/2080 (3) sa začal predaj sušeného odstredeného mlieka postupom verejného obstarávania.

               (2)

               Vzhľadom na ponuky prijaté na základe šestnástej čiastkovej výzvy na predkladanie ponúk by sa mala stanoviť minimálna predajná cena.

               (3)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Pokiaľ ide o šestnástu čiastkovú výzvu na predkladanie ponúk, ktorá sa týka predaja sušeného odstredeného mlieka v rámci verejnej súťaže vyhlásenej vykonávacím nariadením (EÚ) 2016/2080 a v prípade ktorej lehota na predkladanie ponúk skončila 16. januára 2018, minimálna predajná cena sa stanovuje na 119,00 EUR/100 kg.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. januára 2018

            Za Komisiu

            v mene predsedu

         Jerzy PLEWA

            generálny riaditeľ

            Generálne riaditeľstvo pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 206, 30.7.2016, s. 71.

      (3)  Vykonávacie nariadenie Komisie (EÚ) 2016/2080 z 25. novembra 2016, ktorým sa začína predaj sušeného odstredeného mlieka postupom verejného obstarávania (Ú. v. EÚ L 321, 29.11.2016, s. 45).


title: Vykonávacie nariadenie Komisie (EÚ) 2018/81 zo 16. januára 2018 o zatriedení určitého tovaru do kombinovanej nomenklatúry

text:
                  20.1.2018

                  SK

                  Úradný vestník Európskej únie

                  L 16/1

            VYKONÁVACIE NARIADENIE KOMISIE (EÚ) 2018/81
      zo 16. januára 2018
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
      keďže:

                  (1)

                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                  (2)

                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                  (3)

                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                  (4)

                  Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                  (5)

                  Opatrenia stanovené v tomto nariadení sú v súlade so stanoviskom Výboru pre colný kódex,

            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 16. januára 2018

               Za Komisiu

               v mene predsedu

            Stephen QUEST

               generálny riaditeľ

               Generálne riaditeľstvo pre dane a colnú úniu

         (1)  Ú. v. EÚ L 269, 10.10.2013, s. 1.

         (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

         PRÍLOHA

                     Opis tovaru

                     Zatriedenie (číselný znak KN)

                     Odôvodnenie

                     (1)

                     (2)

                     (3)

                     Elektrický prístroj na ošetrenie pokožky a odstránenie ochlpenia prostredníctvom laserovej technológie, používajúci dva lasery s rozdielnou vlnovou dĺžkou (755 a 1 064  nm). Prístroj má rozmery približne 104 × 38 × 64 cm a hmotnosť 82 kg.
                     Výrobok sa predkladá na ošetrenie, ktoré zahŕňa odstránenie ochlpenia, kozmetické omladzovanie pokožky, ošetrenie žíl na tvári a nohách, ošetrenie nerovnomernej pigmentácie (napríklad pigmentových škvŕn) a ošetrenie iných cievnych a nezhubných pigmentových lézií.
                     Prístroj je navrhnutý na použitie v kozmetických salónoch bez zásahu praktických lekárov, ako aj v schválených zdravotných strediskách pod dohľadom praktických lekárov.
                     Pozri obrázok (*1).

                     8543 70 90

                     Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8543 , 8543 70  a 8543 70 90 .
                     Skutočnosť, že prístroj prináša hlavne estetické zlepšenie, môže sa používať mimo lekárskeho prostredia (v kozmetickom salóne) a bez lekárskeho zásahu, naznačuje, že prístroj nie je určený na použitie v zdravotníctve. Prístroj môže slúžiť aj na liečbu jedného alebo viacerých rôznych ochorení, ale toto ošetrenie môže byť tiež vykonané aj mimo lekárskeho prostredia, a teda neexistujú dostatočné indikácie na stanovenie toho, že tento prístroj je určený na lekárske použitie. (Pozri vec C-547/13, Oliver Medical, ECLI:EU:C:2015:139). Zatriedenie do položky 9018  ako lekársky prístroj je preto vylúčené.
                     Prístroj sa preto má zatriediť pod číselný znak KN 8543 70 90  ako elektrický prístroj s vlastnou individuálnou funkciou, v 85. kapitole inde nešpecifikovaný ani nezahrnutý.

            (*1)  Obrázok slúži len na informačné účely.


title: Vykonávacie nariadenie Komisie (EÚ) 2018/82 z 19. januára 2018, ktorým sa opravuje nariadenie (ES) č. 891/2009, ktorým sa otvárajú colné kvóty Spoločenstva v sektore cukru a zabezpečuje ich správa

text:
               20.1.2018

               SK

               Úradný vestník Európskej únie

               L 16/4

         VYKONÁVACIE NARIADENIE KOMISIE (EÚ) 2018/82
   z 19. januára 2018,
   ktorým sa opravuje nariadenie (ES) č. 891/2009, ktorým sa otvárajú colné kvóty Spoločenstva v sektore cukru a zabezpečuje ich správa
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187,
   keďže:

               (1)

               Vykonávacím nariadením Komisie (EÚ) 2017/1085 (2) sa zmenila časť I prílohy I k nariadeniu (ES) č. 891/2009 (3) v súlade s Dohodou vo forme výmeny listov medzi Európskou úniou a Brazílskou federatívnou republikou podľa článku XXIV:6 a článku XXVIII Všeobecnej dohody o clách a obchode (GATT) 1994, ktorá sa týka zmeny koncesií v listine Chorvátskej republiky v rámci jej pristúpenia k Európskej únii (4) (ďalej len „dohoda“), čím sa zvýšil prídel pre Brazíliu. Dodatočný prídel predstavuje 19 500 ton na hospodársky rok 2016/2017 a 78 000 ton na hospodárske roky 2017/2018 až 2022/2023. Pokiaľ ide o hospodársky rok 2023/2024 dodatočný prídel predstavuje 58 500 ton. Dodatočný prídel sa spravuje prostredníctvom dvoch nových poradových čísiel, 09.4329 a 09.4330, ktoré majú rozdielnu sadzbu v rámci kvóty v porovnaní s pôvodne prideleným objemom s poradovým číslom 09.4318 pre výrobky s pôvodom v Brazílii.

               (2)

               Dve nové poradové čísla a sadzby v rámci kvóty pre Brazíliu neboli omylom doplnené do normatívnej časti nariadenia (ES) č. 891/2009, hoci všetok cukor z tejto kvóty musí spĺňať rovnaké podmienky, najmä pokiaľ ide o žiadosti o dovozné povolenia a osvedčenia o pôvode. Preto je potrebné opraviť uvedené chyby a vložiť dve nové poradové čísla a sadby v rámci kvóty do normatívnej časti nariadenia (ES) č. 891/2009.

               (3)

               Nariadenie (ES) č. 891/2009 by sa preto malo zodpovedajúcim spôsobom opraviť.

               (4)

               Z dôvodov právnej istoty, pokiaľ ide o práva a povinnosti všetkých hospodárskych subjektov v súvislosti so zvýšeným prídelom pre Brazíliu od jeho pridania by sa toto nariadenia malo uplatňovať so spätnou účinnosťou odo dňa nadobudnutia platnosti dohody.

               (5)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Nariadenie (ES) č. 891/2009 sa opravuje takto:

               1.

               V článku 6 sa písmeno a) nahrádza takto:

                           „a)

                           v políčku 8 – krajina pôvodu,
                           V súvislosti s koncesným cukrom CXL s poradovými číslami 09.4317, 09.4318, 09.4319, 09.4321, 09.4329 a 09.4330 a cukrom z Balkánu sa slovo „áno“ v políčku 8 označí krížikom. Z týchto povolení vyplýva povinnosť dovážať z konkrétnej krajiny;“

               2.

               V článku 7 sa odsek 3 nahrádza takto:
               „3.   Pokiaľ ide o koncesný cukor CXL s poradovými číslami 09.4317, 09.4318, 09.4319, 09.4320, 09.4329 a 09.4330, k žiadostiam o dovozné povolenie sa prikladá záväzok zo strany žiadateľa rafinovať predmetné množstvá cukru pred koncom tretieho mesiaca nasledujúceho po mesiaci, v ktorom uplynie platnosť príslušného povolenia.“

               3.

               Článok 10 sa nahrádza takto:
               „Článok 10
               Prepustenie do voľného obehu
               Pokiaľ ide o kvóty na koncesný cukor CXL s poradovými číslami 09.4317, 09.4318, 09.4319, 09.4321, 09.4329 a 09.4330, je prepustenie do voľného obehu podmienené predložením osvedčenia o pôvode vydaného príslušnými orgánmi príslušnej tretej krajiny v súlade s článkami 55 až 65 nariadenia (EHS) č. 2454/93.
               Pokiaľ ide o koncesný cukor CXL s poradovými číslami 09.4317, 09.4318, 09.4319, 09.4320, 09.4329 a 09.4330, pričom polarizačný stupeň dovezeného surového cukru sa odchyľuje o 96 stupňov, sadzba vo výške 98 EUR, 11 EUR, resp. 54 EUR za tonu sa zvýši, prípadne zníži o 0,14 % za každú zistenú desatinu stupňa rozdielu.“

         Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa od 1. júla 2017.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. januára 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Vykonávacie nariadenie Komisie (EÚ) 2017/1085 z 19. júna 2017, ktorým sa mení nariadenie Komisie (ES) č. 891/2009, ktorým sa otvárajú colné kvóty Spoločenstva v sektore cukru a zabezpečuje ich správa (Ú. v. EÚ L 156, 20.6.2017, s. 19).

      (3)  Nariadenie Komisie (ES) č. 891/2009 z 25. septembra 2009, ktorým sa otvárajú colné kvóty Spoločenstva v sektore cukru a zabezpečuje ich správa (Ú. v. EÚ L 254, 26.9.2009, s. 82).

      (4)  Ú. v. EÚ L 108, 26.4.2017, s. 3.


title: Vykonávacie nariadenie Komisie (EÚ) 2018/83 z 19. januára 2018, ktorým sa mení príloha I k nariadeniu (EÚ) č. 605/2010, pokiaľ ide o zoznam tretích krajín alebo ich častí, z ktorých je povolený vstup zásielok surového mlieka, mliečnych výrobkov, mledziva a výrobkov na báze mledziva do Únie (Text s významom pre EHP )

text:
               20.1.2018

               SK

               Úradný vestník Európskej únie

               L 16/6

         VYKONÁVACIE NARIADENIE KOMISIE (EÚ) 2018/83
   z 19. januára 2018,
   ktorým sa mení príloha I k nariadeniu (EÚ) č. 605/2010, pokiaľ ide o zoznam tretích krajín alebo ich častí, z ktorých je povolený vstup zásielok surového mlieka, mliečnych výrobkov, mledziva a výrobkov na báze mledziva do Únie
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 úvodnú vetu, článok 8 ods. 1 prvý pododsek, článok 8 ods. 4 a článok 9 ods. 4,
   so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (2), a najmä na jeho článok 11 ods. 1,
   keďže:

               (1)

               V nariadení Komisie (EÚ) č. 605/2010 (3) sa stanovujú podmienky verejného zdravia, podmienky zdravia zvierat a požiadavky na certifikáciu potrebné pre vstup zásielok surového mlieka, mliečnych výrobkov, mledziva a výrobkov na báze mledziva do Únie a zoznam tretích krajín, z ktorých sa povoľuje vstup takýchto zásielok do Únie.

               (2)

               V prílohe I k nariadeniu (EÚ) č. 605/2010 sa uvádza zoznam tretích krajín alebo ich častí, z ktorých sa povoľuje vstup zásielok surového mlieka, mliečnych výrobkov, mledziva a výrobkov na báze mledziva do Únie, a typ ošetrenia požadovaného pre takéto komodity. V článku 4 nariadenia (EÚ) č. 605/2010 sa uvádza, že členské štáty majú povoliť dovoz zásielok mliečnych výrobkov zo surového mlieka kráv, oviec, kôz alebo byvolích kráv, alebo v prípade osobitného povolenia v prílohe I aj zo surového mlieka tiav druhu Camelus dromedarius – z tretích krajín alebo ich častí, ktoré sú ohrozené slintačkou a krívačkou, ako sa uvádza v stĺpci C danej prílohy, za predpokladu, že tieto mliečne výrobky alebo surové mlieko, z ktorého sú vyrobené, boli ošetrené v súlade s daným článkom.

               (3)

               Emirát Abú Zabí (súčasť Spojených arabských emirátov), tretia krajina, ktorá nie je uvedená na zozname Svetovej organizácie pre zdravie zvierat ako krajina bez výskytu slintačky a krívačky, vyjadril záujem o vývoz mliečnych výrobkov zo surového mlieka tiav – dromedárov do Únie po fyzikálnom alebo chemickom ošetrení v súlade s článkom 4 nariadenia (EÚ) č. 605/2010.

               (4)

               Povolenie vyvážať výrobkov z mlieka tiav – dromedárov sa už udelilo emirátu Dubaj vykonávacím nariadením Komisie (EÚ) č. 300/2013 (4). Kontrolné systémy v Abú Zabí zodpovedajú kontrolným systémom v Dubaji. Emirát Abú Zabí zaslal inšpekčnému útvaru Komisie relevantné informácie o zavedených systémoch a kontrolách v prípade výroby výrobkov z mlieka tiav – dromedárov.

               (5)

               Na základe týchto informácií možno konštatovať, že emirát Abú Zabí dokáže poskytnúť potrebné záruky na zabezpečenie súladu mliečnych výrobkov zo surového mlieka tiav – dromedárov vyrábaných v emiráte Abú Zabí s uplatniteľnými požiadavkami v oblasti zdravia zvierat a verejného zdravia, pokiaľ ide o dovoz mliečnych výrobkov do Únie z tretích krajín alebo ich častí, ktoré sú ohrozené slintačkou a krívačkou, ako sa uvádza v stĺpci C prílohy I k nariadeniu (EÚ) č. 605/2010.

               (6)

               Na účely povolenia dovozu mliečnych výrobkov z mlieka tiav – dromedárov z niektorých častí územia Spojených arabských emirátov do Únie by sa mal emirát Abú Zabí doplniť do zoznamu tretích krajín alebo ich častí uvedeného v prílohe I k nariadeniu (EÚ) č. 605/2010 s poznámkou, že povolenie stanovené v stĺpci C predmetného zoznamu sa vzťahuje len na mliečne výrobky vyrobené z mlieka tiav uvedeného druhu.

               (7)

               Čierna Hora požiadala Komisiu o povolenie vyvážať surové mlieko, mliečne výrobky, mledzivo a výrobky na báze mledziva do Únie. Čierna Hora je treťou krajinou uvedenou na zozname Svetovej organizácie pre zdravie zvierat ako krajina bez výskytu slintačky a krívačky (SLAK) bez vakcinácie.

               (8)

               Komisia vykonala v Čiernej Hore veterinárne kontroly. Výsledky týchto kontrol potvrdili určité nedostatky, najmä pokiaľ ide o otázky verejného zdravia v prevádzkarniach. Príslušné orgány Čiernej Hory tieto nedostatky riešia.

               (9)

               Na základe priaznivej situácie v oblasti zdravia zvierat v Čiernej Hore, pokiaľ ide o SLAK, je vhodné doplniť Čiernu Horu do stĺpca A prílohy I k nariadeniu (EÚ) č. 605/2010. Týmto doplnením do zoznamu v prílohe I by nemali byť dotknuté povinnosti vyplývajúce z iných ustanovení právnych predpisov Únie, ktoré sa týkajú dovozu výrobkov živočíšneho pôvodu do Únie a ich uvádzania na trh, najmä v súvislosti so zoznamom prevádzkarní podľa článku 12 nariadenia (ES) č. 854/2004.

               (10)

               Nariadenie (EÚ) č. 605/2010 by sa preto malo zodpovedajúcim spôsobom zmeniť.

               (11)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Tabuľka uvedená v prílohe I k nariadeniu (EÚ) č. 605/2010 sa mení takto:

               a)

               Položka týkajúca sa Spojených arabských emirátov sa nahrádza takto:

                           „AE

                           Emiráty Abú Zabí a Dubaj – súčasť Spojených arabských emirátov (1)

                           0

                           0

                           + (2)“

               b)

               Za položku týkajúcu sa Maroka sa vkladá táto položka:

                           „ME

                           Čierna Hora

                           +

                           +

                           +“

         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. januára 2018

            Za Komisiu

            predseda

         Jean-Claude JUNCKER

      (1)  Ú. v. ES L 18, 23.1.2003, s. 11.

      (2)  Ú. v. EÚ L 139, 30.4.2004, s. 206.

      (3)  Nariadenie Komisie (EÚ) č. 605/2010 z 2. júla 2010, ktorým sa stanovujú podmienky zdravia zvierat, podmienky verejného zdravia a podmienky veterinárnej certifikácie potrebné pre vstup surového mlieka, mliečnych výrobkov, mledziva a výrobkov na báze mledziva určených na ľudskú spotrebu do Európskej únie (Ú. v. EÚ L 175, 10.7.2010, s. 1).

      (4)  Vykonávacie nariadenie Komisie (EÚ) č. 300/2013 z 27. marca 2013, ktorým sa mení a dopĺňa nariadenie (EÚ) č. 605/2010, ktorým sa stanovujú veterinárne a hygienické podmienky a podmienky vydávania veterinárnych certifikátov, pokiaľ ide o vstup surového mlieka a mliečnych výrobkov určených na ľudskú spotrebu do Európskej únie (Ú. v. EÚ L 90, 28.3.2013, s. 71).


title: Vykonávacie nariadenie Komisie (EÚ) 2018/84 z 19. januára 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok chlórpyrifos, chlórpyrifos-metyl, klotianidín, zlúčeniny medi, dimoxystrobín, mankozeb, mekoprop-P, metiram, oxamyl, petoxamid, propikonazol, propineb, propyzamid, pyraklostrobín a zoxamid (Text s významom pre EHP )

text:
               20.1.2018

               SK

               Úradný vestník Európskej únie

               L 16/8

         VYKONÁVACIE NARIADENIE KOMISIE (EÚ) 2018/84
   z 19. januára 2018,
   ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok chlórpyrifos, chlórpyrifos-metyl, klotianidín, zlúčeniny medi, dimoxystrobín, mankozeb, mekoprop-P, metiram, oxamyl, petoxamid, propikonazol, propineb, propyzamid, pyraklostrobín a zoxamid
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 17 prvý odsek,
   keďže:

               (1)

               V časti A prílohy k vykonávaciemu nariadeniu Komisie (EÚ) č. 540/2011 (2) sa uvádzajú účinné látky považované za schválené podľa nariadenia (ES) č. 1107/2009.

               (2)

               Obdobia platnosti schválenia účinných látok mekoprop-P, propikonazol, propineb, propyzamid, pyraklostrobín a zoxamid boli naposledy predĺžené vykonávacím nariadením Komisie (EÚ) 2016/2016 (3). Obdobie platnosti schválenia uvedených látok uplynie 31. januára 2018.

               (3)

               Obdobia platnosti schválenia účinných látok chlórpyrifos, chlórpyrifos-metyl, mankozeb a metiram boli predĺžené vykonávacím nariadením Komisie (EÚ) č. 762/2013 (4). Obdobia platnosti schválenia uvedených látok uplynú 31. januára 2018.

               (4)

               Obdobia platnosti schválenia účinných látok klotianidín, dimoxystrobín, oxamyl a petoxamid boli predĺžené vykonávacím nariadením Komisie (EÚ) č. 1136/2013 (5). Obdobia platnosti schválenia uvedených látok uplynú 31. januára 2018.

               (5)

               Obdobie platnosti schválenia účinnej látky zlúčeniny medi bolo predĺžené vykonávacím nariadením Komisie (EÚ) č. 85/2014 (6). Obdobie platnosti schválenia uvedenej látky uplynie 31. januára 2018.

               (6)

               Žiadosti o obnovenie platnosti schválenia látok uvedených v odôvodneniach 2 až 5 boli predložené v súlade s vykonávacím nariadením Komisie (EÚ) č. 844/2012 (7).

               (7)

               Keďže hodnotenie látok sa oneskorilo z dôvodov, na ktoré žiadatelia nemajú vplyv, platnosť schválení uvedených účinných látok pravdepodobne uplynie pred prijatím rozhodnutia o ich obnovení. Preto je potrebné predĺžiť obdobia platnosti ich schválenia.

               (8)

               Vzhľadom na účel stanovený v článku 17 prvom odseku nariadenia (ES) č. 1107/2009, pokiaľ ide o prípady, keď Komisia prostredníctvom nariadenia rozhodne o neobnovení platnosti schválenia účinnej látky uvedenej v prílohe k tomuto nariadeniu, pretože nie sú splnené kritériá schválenia, Komisia stanoví deň uplynutia platnosti schválenia na dátum, ktorý platil pred nadobudnutím účinnosti tohto nariadenia, alebo na dátum nadobudnutia účinnosti nariadenia, ktorým sa neobnovuje platnosť schválenia účinnej látky, podľa toho, ktorý z týchto dvoch dátumov nastane neskôr. Ak Komisia prostredníctvom prijatia nariadenia rozhodne o obnovení platnosti schválenia účinnej látky uvedenej v prílohe k tomuto nariadeniu, bude sa podľa daných okolností snažiť stanoviť čo najskorší možný dátum uplatňovania.

               (9)

               Toto nariadenie by vzhľadom na skutočnosť, že platnosť súčasných schválení účinných látok uplynie 31. januára 2018, malo nadobudnúť účinnosť čo najskôr.

               (10)

               Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

               (11)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Časť A prílohy k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. januára 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 309, 24.11.2009, s. 1.

      (2)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

      (3)  Vykonávacie nariadenie Komisie (EÚ) 2016/2016 zo 17. novembra 2016, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok acetamiprid, kyselina benzoová, flazasulfurón, mekoprop-P, mepanipyrím, mezosulfurón, propineb, propoxykarbazón, propyzamid, propikonazol, Pseudomonas chlororaphis kmeň: MA 342, pyraklostrobín, chinoxyfén, tiakloprid, tirám, zirám, zoxamid (Ú. v. EÚ L 312, 18.11.2016, s. 21).

      (4)  Vykonávacie nariadenie Komisie (EÚ) č. 762/2013 zo 7. augusta 2013, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok chlórpyrifos, chlórpyrifos-metyl, mankozeb, maneb, MCPA, MCPB a metiram (Ú. v. EÚ L 213, 8.8.2013, s. 14).

      (5)  Vykonávacie nariadenie Komisie (EÚ) č. 1136/2013 z 12. novembra 2013, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok klotianidín, dimoxystrobín, oxamyl a petoxamid (Ú. v. EÚ L 302, 13.11.2013, s. 34).

      (6)  Vykonávacie nariadenie Komisie (EÚ) č. 85/2014 z 30. januára 2014, ktorým sa mení vykonávacie nariadenie (EÚ) č. 540/2011, pokiaľ ide o predĺženie obdobia schválenia účinnej látky zlúčeniny medi (Ú. v. EÚ L 28, 31.1.2014, s. 34).

      (7)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

      PRÍLOHA
      Časť A prílohy k vykonávaciemu nariadeniu (EÚ) č. 540/2011 sa mení takto:

                  1.

                  V šiestom stĺpci („Schválenie platí do“) riadku 54, ktorý sa týka látky propineb, sa uvedený dátum nahrádza dátumom „31. januára 2019“.

                  2.

                  V šiestom stĺpci („Schválenie platí do“) riadku 55, ktorý sa týka látky propyzamid, sa uvedený dátum nahrádza dátumom „31. januára 2019“.

                  3.

                  V šiestom stĺpci („Schválenie platí do“) riadku 57, ktorý sa týka látky mekoprop-P, sa uvedený dátum nahrádza dátumom „31. januára 2019“.

                  4.

                  V šiestom stĺpci („Schválenie platí do“) riadku 58, ktorý sa týka látky propikonazol, sa uvedený dátum nahrádza dátumom „31. januára 2019“.

                  5.

                  V šiestom stĺpci („Schválenie platí do“) riadku 77, ktorý sa týka látky zoxamid, sa uvedený dátum nahrádza dátumom „31. januára 2019“.

                  6.

                  V šiestom stĺpci („Schválenie platí do“) riadku 81, ktorý sa týka látky pyraklostrobín, sa uvedený dátum nahrádza dátumom „31. januára 2019“.

                  7.

                  V šiestom stĺpci („Schválenie platí do“) riadku 111, ktorý sa týka látky chlórpyrifos, sa uvedený dátum nahrádza dátumom „31. januára 2019“.

                  8.

                  V šiestom stĺpci („Schválenie platí do“) riadku 112, ktorý sa týka látky chlórpyrifos-metyl, sa uvedený dátum nahrádza dátumom „31. januára 2019“.

                  9.

                  V šiestom stĺpci („Schválenie platí do“) riadku 114, ktorý sa týka látky mankozeb, sa uvedený dátum nahrádza dátumom „31. januára 2019“.

                  10.

                  V šiestom stĺpci („Schválenie platí do“) riadku 115, ktorý sa týka látky metiram, sa uvedený dátum nahrádza dátumom „31. januára 2019“.

                  11.

                  V šiestom stĺpci („Schválenie platí do“) riadku 116, ktorý sa týka látky oxamyl, sa uvedený dátum nahrádza dátumom „31. januára 2019“.

                  12.

                  V šiestom stĺpci („Schválenie platí do“) riadku 121, ktorý sa týka látky klotianidín, sa uvedený dátum nahrádza dátumom „31. januára 2019“.

                  13.

                  V šiestom stĺpci („Schválenie platí do“) riadku 122, ktorý sa týka látky petoxamid, sa uvedený dátum nahrádza dátumom „31. januára 2019“.

                  14.

                  V šiestom stĺpci („Schválenie platí do“) riadku 128, ktorý sa týka látky dimoxystrobín, sa uvedený dátum nahrádza dátumom „31. januára 2019“.

                  15.

                  V šiestom stĺpci („Schválenie platí do“) riadku 277, ktorý sa týka látky zlúčeniny medi, sa uvedený dátum nahrádza dátumom „31. januára 2019“.


title: Vykonávacie nariadenie Rady (EÚ) 2018/88 z 22. januára 2018, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele

text:
               22.1.2018

               SK

               Úradný vestník Európskej únie

               LI 16/6

         VYKONÁVACIE NARIADENIE RADY (EÚ) 2018/88
   z 22. januára 2018,
   ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2017/2063 z 13. novembra 2017 o reštriktívnych opatreniach vzhľadom na situáciu vo Venezuele (1), a najmä na jeho článok 17 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 13. novembra 2017 prijala nariadenie (EÚ) 2017/2063.

               (2)

               Rada 13. novembra 2017 prijala závery o Venezuele, v ktorých opätovne potvrdila, že konštruktívny dialóg a rokovania sú jediným udržateľným spôsobom, ako riešiť súčasnú krízu a reagovať na naliehavé potreby obyvateľov Venezuely.

               (3)

               Rada zdôraznila, že je znepokojená situáciou v tejto krajine, prijala reštriktívne opatrenia a uviedla, že tieto opatrenia sa budú uplatňovať postupne a flexibilne a mohli by sa rozšíriť tým, že sa zamerajú na osoby a subjekty, ktoré sa podieľajú na nedodržiavaní demokratických zásad a zásad právneho štátu a na porušovaní ľudských práv.

               (4)

               Vzhľadom na ďalej sa zhoršujúcu situáciu vo Venezuele by sa do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe IV k nariadeniu (EÚ) 2017/2063 malo zaradiť sedem osôb.

               (5)

               Príloha IV k nariadeniu (EÚ) 2017/2063 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha IV k nariadeniu (EÚ) 2017/2063 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. januára 2018

            Za Radu

            predsedníčka

         F. MOGHERINI

      (1)  Ú. v. EÚ L 295, 14.11.2017, s. 21.

      PRÍLOHA
      Do zoznamu osôb a subjektov, ktorý sa uvádza v prílohe IV k nariadeniu (EÚ) 2017/2063, sa dopĺňajú tieto osoby:

                     Meno

                     Identifikačné údaje

                     Zdôvodnenie

                     Dátum zaradenia do zoznamu

                     „1.

                     Néstor Luis Reverol Torres

                     Dátum narodenia: 28. októbra 1964

                     Minister vnútra, spravodlivosti a mieru; bývalý generálny veliteľ Bolívarovskej národnej gardy. Je zodpovedný za vážne porušovanie ľudských práv a potláčanie demokratickej opozície vo Venezuele vrátane zákazu a potláčania politických demonštrácií.

                     22.1.2018

                     2.

                     Gustavo Enrique González López

                     Dátum narodenia: 2. novembra 1960

                     Vedúci Bolívarovskej národnej spravodajskej služby (SEBIN). Je zodpovedný za vážne porušovanie ľudských práv (vrátane svojvoľného zadržiavania, neľudského a ponižujúceho zaobchádzania a mučenia) a potláčanie občianskej spoločnosti a demokratickej opozície vo Venezuele.

                     22.1.2018

                     3.

                     Tibisay Lucena Ramírez

                     Dátum narodenia: 26. apríla 1959

                     Predsedníčka Národnej volebnej rady (Consejo Nacional Electoral – CNE). Jej opatrenia a politiky oslabili demokraciu a právny štát vo Venezuele, okrem iného aj tým, že uľahčila zriadenie Ústavodarného zhromaždenia, pretože nezabezpečila, aby CNE zostala nestrannou a nezávislou inštitúciou v súlade s venezuelskou ústavou.

                     22.1.2018

                     4.

                     Antonio José Benavides Torres

                     Dátum narodenia: 13. júna 1961

                     Predseda mestskej rady hlavného obvodu (Distrito Capital). Do 21. júna 2017 generálny veliteľ Bolívarovskej národnej gardy. Zapojený do potláčania občianskej spoločnosti a demokratickej opozície vo Venezuele a zodpovedný za vážne porušovanie ľudských práv, ktoré spáchala Bolívarovská národná garda pod jeho velením. Jeho opatrenia a politiky vo funkcii generálneho veliteľa Bolívarovskej národnej gardy, okrem iného to, že Bolívarovská národná garda viedla policajné zásahy proti civilným demonštráciám, a to, že verejne presadzoval, aby vojenské súdy mali právomoc nad civilným obyvateľstvom, oslabili právny štát vo Venezuele.

                     22.1.2018

                     5.

                     Maikel José Moreno Pérez

                     Dátum narodenia: 12. decembra 1965

                     Predseda a bývalý podpredseda najvyššieho súdu Venezuely (Tribunal Supremo de Justicia). V rámci týchto funkcií podporoval a umožňoval vládne opatrenia a politiky, ktoré oslabujú demokraciu a právny štát vo Venezuele, a je zodpovedný za opatrenia a vyhlásenia, ktoré zbavili národné zhromaždenie jeho právomocí.

                     22.1.2018

                     6.

                     Tarek William Saab Halabi

                     Dátum narodenia: 10. septembra 1963

                     Venezuelský generálny prokurátor vymenovaný Ústavodarným zhromaždením. V rámci tejto funkcie a v rámci predchádzajúcich funkcií ombudsmana a predsedu republikánskej etickej rady oslabil demokraciu a právny štát vo Venezuele tým, že verejne podporoval opatrenia zamerané voči oponentom vlády a odobratie právomocí národnému zhromaždeniu.

                     22.1.2018

                     7.

                     Diosdado Cabello Rondón

                     Dátum narodenia: 15. apríla 1963

                     Poslanec Ústavodarného zhromaždenia a prvý podpredseda Zjednotenej socialistickej strany Venezuely (PSUV). Zapojený do oslabovania demokracie a právneho štátu vo Venezuele, a to aj tým, že využíva médiá na verejné útoky a vyhrážky namierené proti politickej opozícii, iným médiám a občianskej spoločnosti.

                     22.1.2018“


title: Vykonávacie nariadenie Rady (EÚ) 2018/87 z 22. januára 2018, ktorým sa vykonáva nariadenie Rady (EÚ) 2017/1509 o reštriktívnych opatreniach voči Kórejskej ľudovodemokratickej republike

text:
               22.1.2018

               SK

               Úradný vestník Európskej únie

               LI 16/1

         VYKONÁVACIE NARIADENIE RADY (EÚ) 2018/87
   z 22. januára 2018,
   ktorým sa vykonáva nariadenie Rady (EÚ) 2017/1509 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2017/1509 z 30. augusta 2017 o reštriktívnych opatreniach voči Kórejskej ľudovodemokratickej republike a o zrušení nariadenia (ES) č. 329/2007 (1), a najmä na jeho článok 47 ods. 2,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 30. augusta 2017 prijala nariadenie (EÚ) 2017/1509.

               (2)

               Vzhľadom na to, že Kórejská ľudovodemokratická republika (KĽDR) pokračuje v programoch jadrových a balistických zbraní a urýchľuje ich, čo je porušením povinností KĽDR stanovených vo viacerých rezolúciách Bezpečnostnej rady Organizácie Spojených národov, ako to dokazuje posledné vypustenie balistickej strely zo strany KĽDR 28. novembra 2017, by sa do zoznamu osôb uvedeného v prílohe XVI k nariadeniu (EÚ) 2017/1509 malo zaradiť sedemnásť osôb.

               (3)

               Príloha XVI k nariadeniu (EÚ) 2017/1509 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha XVI k nariadeniu (EÚ) 2017/1509 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. januára 2018

            Za Radu

            predsedníčka

         F. MOGHERINI

      (1)  Ú. v. EÚ L 224, 31.8.2017, s. 1.

      PRÍLOHA
      Do zoznamu osôb uvedeného v prílohe XVI k nariadeniu (EÚ) 2017/1509 pod nadpisom „a) Fyzické osoby“ sa dopĺňajú tieto osoby:

                     Meno (a prípadne iné používané mená)

                     Identifikačné údaje

                     Dátum označenia

                     Dôvody

                     „2.

                     CHOE Chan Il

                     22.1.2018

                     Riaditeľ kancelárie spoločnosti Korea Heungjin Trading Company, ktorá je subjektom označeným OSN, v Dandongu. Spoločnosť KOMID, ktorá je ďalším subjektom označeným OSN, využíva spoločnosť Korea Heungjin na obchodné účely. Spoločnosť KOMID, ktorú sankčný výbor OSN označil v apríli 2009, je najväčším obchodníkom so zbraňami v KĽDR a hlavným vývozcom tovaru a zariadení súvisiacich s balistickými strelami a konvenčnými zbraňami.

                     3.

                     KIM Chol Nam

                     22.1.2018

                     Riaditeľ pobočky spoločnosti Sobaeksu United Corp, ktorú Únia označila, v Dangdongu. Zástupca pekinskej pobočky spoločnosti Korea Changgwang Trading Corporation, ktorú skupina expertov OSN identifikovala ako ďalší názov spoločnosti KOMID. Spoločnosť KOMID, ktorú sankčný výbor označil v apríli 2009, je najväčším obchodníkom so zbraňami v KĽDR a hlavným vývozcom tovaru a zariadení súvisiacich s balistickými strelami a konvenčnými zbraňami.

                     4.

                     JON Chol Young

                     Cestovný pas č.: 563410192 Diplomat
                     na veľvyslanectve KĽDR v Angole
                     Dátum narodenia: 30.4.1975

                     22.1.2018

                     Zástupca spoločnosti Green Pine Associated Corporation v Angole a diplomat KĽDR akreditovaný v Angole.
                     OSN označila spoločnosť Green Pine v súvislosti s činnosťami, medzi ktoré patrí porušovanie zbrojného embarga OSN. Spoločnosť Green Pine tiež rokovala o zmluvách na účely renovácie angolských námorných plavidiel v rozpore so zákazmi uloženými rezolúciami Bezpečnostnej rady Organizácie Spojených národov.

                     5.

                     AN Jong Hyuk
                     alias: An Jong Hyok

                     Diplomat na veľvyslanectve KĽDR v Egypte
                     Dátum narodenia: 14.3.1970
                     Cestovný pas č.: 563410155

                     22.1.2018

                     Zástupca spoločnosti Saeng Pil Trading Corporation, čo je ďalší názov spoločnosti Green Pine Associated Corporation, a diplomat KĽDR v Egypte.
                     OSN označila spoločnosť Green Pine v súvislosti s činnosťami, medzi ktoré patrí porušovanie zbrojného embarga OSN.
                     An Jong Hyuk bol oprávnený vykonávať všetky druhy podnikania v mene spoločnosti Saeng Pil vrátane podpisovania a vykonávania zmlúv a bankových služieb. Táto spoločnosť sa špecializuje na budovanie námorných plavidiel a projektovanie, výrobu a inštaláciu elektronických komunikačných a námorných navigačných zariadení.

                     6.

                     CHOL Yun

                     Tretí tajomník veľvyslanectva KĽDR v Číne

                     22.1.2018

                     Chol Yun bol identifikovaný skupinou expertov OSN ako kontaktná osoba spoločnosti KĽDR General Precious Metal, ktorá sa podieľa na predaji lítia-6, položky používanej na jadrové účely, na ktorú sa vzťahuje zákaz OSN, a diplomat KĽDR.
                     General Precious Metal už Únia identifikovala ako ďalší názov spoločnosti Green Pine, ktorá je subjektom označeným OSN.

                     7.

                     CHOE Kwang Hyok

                     22.1.2018

                     Choe Kwang Hyok pôsobil ako zástupca spoločnosti Green Pine Associated Corporation, ktorá je subjektom označeným OSN.
                     Choe Kwang Hyok bol identifikovaný skupinou expertov OSN ako výkonný riaditeľ spoločnosti Beijing King Helong International Trading Ltd, čo je ďalší názov spoločnosti Green Pine. Bol tiež indentifikovaný skupinou expertov OSN ako riaditeľ spoločnosti Hong Kong King Helong Int'l Trading Ltd a prevádzkovateľ subjektu KĽDR s názvom Beijing representative office Korea Unhasu Trading Company, čo sú tiež ďalšie názvy spoločnosti Green Pine.

                     8.

                     KIM Chang Hyok
                     alias: James Jin alebo James Kim

                     Dátum narodenia: 29.4.1963
                     Miesto narodenia: N. Hamgyong
                     Cestovný pas č.: 472130058

                     22.1.2018

                     Kim Chang Hyok bol identifikovaný skupinou expertov OSN ako zástupca spoločnosti Pan Systems Pyongyang v Malajzii. Spoločnosť Pan Systems Pyongyang je označená Úniou za napomáhanie obchádzaniu sankcií uložených Bezpečnostnou radou Organizácie Spojených národov tým, že sa pokúšala predávať zbrane a súvisiaci materiál do Eritrey. Spoločnosť Pan Systems je tiež kontrolovaná zo strany Reconnaissance General Bureau (Generálny úrad pre prieskum) a pracuje v jeho prospech, pričom Reconnaissance General Bureau je označený Organizáciou Spojených národov.
                     Zriadil viacero účtov v Malajzii v mene krycích spoločností ‚Glocom‘, ktorá je sama krycou spoločnosťou označeného subjektu Pan Systems Pyongyang.

                     9.

                     PARK Young Han

                     22.1.2018

                     Riaditeľ spoločnosti Beijing New Technology, ktorú skupina expertov OSN identifikovala ako kryciu spoločnosť spoločnosti KOMID. Spoločnosť KOMID, ktorú sankčný výbor označil v apríli 2009, je najväčším obchodníkom so zbraňami v KĽDR a hlavným vývozcom tovaru a zariadení súvisiacich s balistickými strelami a konvenčnými zbraňami
                     Právny zástupca spoločnosti Guancaiweixing Trading Co., Ltd, ktorého skupina odborníkov OSN identifikovala ako odosielateľa zásielky vojenských položiek do Eritrey zadržanej v auguste 2012.

                     10.

                     RYANG Su Nyo

                     Dátum narodenia: 11.8.1959
                     Miesto narodenia: Japonsko

                     22.1.2018

                     Riaditeľ spoločnosti Pan Systems Pyongyang. Spoločnosť Pan Systems Pyongyang je označená Úniou za napomáhanie obchádzaniu sankcií uložených Bezpečnostnou radou Organizácie Spojených národov tým, že sa pokúšala predávať zbrane a súvisiaci materiál do Eritrey. Spoločnosť Pan Systems je tiež kontrolovaná zo strany Reconnaissance General Bureau (Generálny úrad pre prieskum) a pracuje v jeho prospech, pričom Reconnaissance General Bureau je označený Organizáciou Spojených národov.

                     11.

                     PYON Won Gun

                     Dátum narodenia: 13.3.1968
                     Miesto narodenia: S. Phyongan
                     Služobný pas č.: 836220035
                     Cestovný pas č.: 290220142

                     22.1.2018

                     Riaditeľ spoločnosti Glocom, ktorá je krycou spoločnosťou Pan Systems Pyongyang. Spoločnosť Pan Systems Pyongyang je označená Úniou za napomáhanie obchádzaniu sankcií uložených Bezpečnostnou radou Organizácie Spojených národov tým, že sa pokúšala predávať zbrane a súvisiaci materiál do Eritrey. Spoločnosť Pan Systems je tiež kontrolovaná zo strany Reconnaissance General Bureau (Generálny úrad pre prieskum) a pracuje v jeho prospech, pričom Reconnaissance General Bureau je označený Organizáciou Spojených národov.
                     Spoločnosť Glocom inzeruje rádiokomunikačné zariadenia pre vojenské a polovojenské organizácie.
                     Pyon Won Gun bol tiež identifikovaný skupinou expertov OSN ako štátny príslušník KĽDR, ktorý prevádzkuje spoločnosť Pan Systems Pyongyang.

                     12.

                     PAE Won Chol

                     Dátum narodenia: 30.8.1969
                     Miesto narodenia: Pchjongjang (Pyongyang)
                     Diplomatický pas č.: 654310150

                     22.1.2018

                     Pae Won Chol bol skupinou expertov OSN identifikovaný ako štátny príslušník KĽDR, ktorý pracuje pre spoločnosť Pan Systems Pyongyang. Spoločnosť Pan Systems Pyongyang je označená Úniou za napomáhanie obchádzaniu sankcií uložených Bezpečnostnou radou Organizácie Spojených národov tým, že sa pokúšala predávať zbrane a súvisiaci materiál do Eritrey. Spoločnosť Pan Systems je tiež kontrolovaná zo strany Reconnaissance General Bureau (Generálny úrad pre prieskum) a pracuje v jeho prospech, pričom Reconnaissance General Bureau je označený Organizáciou Spojených národov.

                     13.

                     RI Sin Song

                     22.1.2018

                     Ri Sin Song bol skupinou expertov OSN identifikovaný ako štátny príslušník KĽDR, ktorý pracuje pre spoločnosť Pan Systems Pyongyang. Spoločnosť Pan Systems Pyongyang je označená Úniou za napomáhanie obchádzaniu sankcií uložených Bezpečnostnou radou Organizácie Spojených národov tým, že sa pokúšala predávať zbrane a súvisiaci materiál do Eritrey. Spoločnosť Pan Systems je tiež kontrolovaná zo strany Reconnaissance General Bureau (Generálny úrad pre prieskum) a pracuje v jeho prospech, pričom Reconnaissance General Bureau je označený Organizáciou Spojených národov.

                     14.

                     KIM Sung Su

                     22.1.2018

                     Kim Sung Su bol identifikovaný skupinou expertov OSN ako zástupca spoločnosti Pan Systems Pyongyang v Číne. Spoločnosť Pan Systems Pyongyang je označená Úniou za napomáhanie obchádzaniu sankcií uložených Bezpečnostnou radou Organizácie Spojených národov tým, že sa pokúšala predávať zbrane a súvisiaci materiál do Eritrey. Spoločnosť Pan Systems je tiež kontrolovaná zo strany Reconnaissance General Bureau (Generálny úrad pre prieskum) a pracuje v jeho prospech, pričom Reconnaissance General Bureau je označený Organizáciou Spojených národov.

                     15.

                     KIM Pyong Chol

                     22.1.2018

                     Kim Pyong Chol bol identifikovaný skupinou expertov OSN ako štátny príslušník KĽDR, ktorý pracuje pre spoločnosť Pan Systems Pyongyang. Spoločnosť Pan Systems Pyongyang je označená Úniou za napomáhanie obchádzaniu sankcií uložených Bezpečnostnou radou Organizácie Spojených národov tým, že sa pokúšala predávať zbrane a súvisiaci materiál do Eritrey. Spoločnosť Pan Systems je tiež kontrolovaná zo strany Reconnaissance General Bureau (Generálny úrad pre prieskum) a pracuje v jeho prospech, pričom Reconnaissance General Bureau je označený Organizáciou Spojených národov.

                     16.

                     CHOE Kwang Su

                     Tretí tajomník veľvyslanectva KĽDR v Južnej Afrike
                     Dátum narodenia: 20.4.1955
                     Cestovný pas č.: 381210143 (doba platnosti do: 3.6.2016)

                     22.1.2018

                     Choe Kwang Su bol identifikovaný skupinou expertov OSN ako zástupca spoločnosti Haegeumgang Trading Company. V tejto funkcii Choe Kwang Su podpísal zmluvu o vojenskej spolupráci medzi KĽDR a Mozambikom v rozpore so zákazmi uloženými rezolúciami Bezpečnostnej rady Organizácie Spojených národov. Táto zmluva sa týkala dodávky zbraní a súvisiaceho materiálu pre spoločnosť Monte Binga, ktorú kontroluje vláda Mozambickej republiky.

                     17.

                     PAK In Su
                     alias: Daniel PAK

                     Dátum narodenia: 22.5.1957
                     Miesto narodenia: N. Hamgyong
                     Diplomatický pas č.: 290221242

                     22.1.2018

                     Pak In Su bol identifikovaný skupinou expertov OSN ako osoba zapojená do činností súvisiacich s predajom uhlia z KĽDR v Malajzii v rozpore so zákazmi uloženými rezolúciami Bezpečnostnej rady Organizácie Spojených národov.

                     18.

                     SON Young-Nam

                     Prvý tajomník veľvyslanectva KĽDR v Bangladéši.

                     22.1.2018

                     Son Young-Nam bol identifikovaný skupinou expertov OSN ako osoba zapojená do pašovania zlata a iných položiek do KĽDR v rozpore so zákazmi uloženými rezolúciami Bezpečnostnej rady Organizácie Spojených národov.“


title: Vykonávacie nariadenie Komisie (EÚ) 2018/99 z 22. januára 2018, ktorým sa mení vykonávacie nariadenie (EÚ) 2015/2378, pokiaľ ide o formulár a podmienky pre oznamovanie každoročného posúdenia efektívnosti automatickej výmeny informácií a zoznam štatistických údajov, ktoré majú členské štáty poskytnúť na účely hodnotenia smernice Rady 2011/16/EÚ

text:
               23.1.2018

               SK

               Úradný vestník Európskej únie

               L 17/29

         VYKONÁVACIE NARIADENIE KOMISIE (EÚ) 2018/99
   z 22. januára 2018,
   ktorým sa mení vykonávacie nariadenie (EÚ) 2015/2378, pokiaľ ide o formulár a podmienky pre oznamovanie každoročného posúdenia efektívnosti automatickej výmeny informácií a zoznam štatistických údajov, ktoré majú členské štáty poskytnúť na účely hodnotenia smernice Rady 2011/16/EÚ
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2011/16/EÚ z 15. februára 2011 o administratívnej spolupráci v oblasti daní a zrušení smernice 77/799/EHS (1), a najmä na jej článok 23 ods. 3 a 4,
   keďže:

               (1)

               V článku 23 ods. 3 smernice 2011/16/EÚ sa stanovuje každoročné posúdenie efektívnosti automatickej výmeny informácií, ktoré majú členské štáty oznámiť Komisii.

               (2)

               V článku 23 ods. 4 smernice 2011/16/EÚ sa stanovuje zoznam štatistických údajov, ktoré majú členské štáty poskytnúť na účely hodnotenia uvedenej smernice.

               (3)

               Zoznam nezahŕňa štatistické údaje týkajúce sa povinnej výmeny informácií v súlade s článkom 8a smernice 2011/16/EÚ, keďže tieto údaje budú zhromaždené Komisiou z centrálneho registra zriadeného podľa článku 21 ods. 5 smernice 2011/16/EÚ.

               (4)

               Vykonávacie nariadenie Komisie (EÚ) 2015/2378 (2) by sa preto malo zodpovedajúcim spôsobom zmeniť.

               (5)

               Opatrenia stanovené v tomto nariadení sú v súlade so stanoviskom Výboru pre administratívnu spoluprácu v oblasti daní,

         PRIJALA TOTO NARIADENIE:
   Článok 1
   Zmeny vykonávacieho nariadenia (EÚ) 2015/2378
   Vykonávacie nariadenie (EÚ) 2015/2378 sa mení takto:

               (1)

               Vkladajú sa tieto články 2c a 2d:
               „Článok 2c
               Formulár a podmienky pre oznamovanie každoročného posúdenia
               1.   Formulár pre oznamovanie každoročného posúdenia efektívnosti automatickej výmeny informácií a dosiahnutých praktických výsledkov podľa článku 23 ods. 3 smernice 2011/16/EÚ je stanovený v prílohe VIII k tomuto nariadeniu.
               2.   Do 1. apríla každého roku členské štáty oznamujú Komisii elektronicky každoročné posúdenie prostredníctvom formulára uvedeného v odseku 1. Posúdenie sa vzťahuje na obdobie predchádzajúceho kalendárneho roka.
               Článok 2d
               Zoznam štatistických údajov
               1.   Zoznam štatistických údajov potrebných pre všetky formy administratívnej spolupráce iné ako povinná automatická výmena informácií v súlade s článkom 23 ods. 4 smernice 2011/16/EÚ je stanovený v prílohe IX k tomuto nariadeniu.
               Zoznam štatistických údajov potrebných pre povinnú automatickú výmenu informácií v súlade s článkom 8 ods. 1 smernice 2011/16/EÚ je stanovený v prílohe X k tomuto nariadeniu.
               Zoznam štatistických údajov potrebných pre povinnú automatickú výmenu informácií v súlade s článkom 8 ods. 3a smernice 2011/16/EÚ je stanovený v prílohe XI k tomuto nariadeniu.
               Zoznam štatistických údajov potrebných pre povinnú automatickú výmenu informácií v súlade s článkom 8aa smernice 2011/16/EÚ je stanovený v prílohe XII k tomuto nariadeniu.
               2.   Do 1. apríla každého roku členské štáty oznamujú Komisii elektronicky za predchádzajúci kalendárny rok štatistické údaje o všetkých formách administratívnej spolupráce inej ako povinná automatická výmena informácií v súlade so zoznamom stanoveným v prílohe IX.
               3.   Do 1. novembra každého roku členské štáty oznamujú Komisii štatistické údaje o povinnej automatickej výmene informácií v súlade so zoznamom stanoveným v prílohe X, prílohe XI a prílohe XII.“

               (2)

               Dopĺňajú sa prílohy VIII, IX, X, XI a XII v súlade s prílohou k tomuto nariadeniu.

         Článok 2
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. januára 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 64, 11.3.2011, s. 1.

      (2)  Vykonávacie nariadenie Komisie (EÚ) 2015/2378 z 15. decembra 2015, ktorým sa stanovujú podrobné pravidlá vykonávania určitých ustanovení smernice Rady 2011/16/EÚ o administratívnej spolupráci v oblasti daní a zrušuje vykonávacie nariadenie (EÚ) č. 1156/2012 (Ú. v. EÚ L 332, 18.12.2015, s. 19).

      PRÍLOHA
      K vykonávaciemu nariadeniu (EÚ) 2015/2378 sa dopĺňajú tieto prílohy:
      „
            PRÍLOHA VIII

               Formulár uvedený v článku 2c

            Formulár pre oznamovanie v súlade s článkom 23 ods. 3 smernice 2011/16/EÚ zahŕňa tieto informácie:

                        —

                        Identifikácia členského štátu, ktorý odpovedá na dotazník

                        —

                        Dostupnosť informácií v členskom štáte

                        —

                        Monitorovanie, či bola zaslaná obojstranná každoročná spätná väzba podľa článku 14 ods. 2

                        —

                        Efektívnosť automatickej výmeny informácií:

                                    —

                                    Spracovanie doručených informácií a hlavné všeobecné technické problémy (IT), ktoré sa vyskytli

                                    —

                                    Kvalita doručených informácií spolu s identifikáciou príjemcov/strán; problémy týkajúce sa obsahu doručených informácií a súvisiace návrhy

                                    —

                                    Využitie a efektívnosť informácií o dodržiavaní predpisov s uvedením celkovej užitočnosti informácií; súčasné a budúce využívanie informácií; použitie informácií podľa daňovej oblasti; podpora administratívnej spolupráce využitím doručených informácií

                                    —

                                    Praktické dosiahnuté výsledky, so zahrnutím celkových výsledkov (vrátane osobitných projektov); konkrétne výsledky osobitných projektov; administratívne a ostatné príslušné náklady na vývoj a vykonávanie automatickej výmeny informácií; administratívne náklady na opakujúce sa operácie automatickej výmeny informácií; ostatné príslušné náklady na operácie spojené s dodržiavaním daňových predpisov; pozitívne a negatívne skúsenosti; hlavné aspekty, ktoré viedli k súdnym sporom a súdnym konaniam

                                    —

                                    Úspešnosť, pokiaľ ide o povinnosť oznamovania správ podľa jednotlivých krajín dotknutým členským štátom (počet správ podľa jednotlivých krajín doručených od daňových orgánov iných členských štátov/počet správ podľa jednotlivých krajín, ktoré by mali byť doručené od daňových orgánov iných členských štátov)

                                    —

                                    Miera dodržiavania predpisov oznamujúcimi subjektmi, pokiaľ ide o povinnosť poskytovať správy podľa jednotlivých krajín (počet doručených správ podľa jednotlivých krajín/počet správ podľa jednotlivých krajín, ktoré sa majú poskytnúť)

                                    —

                                    Zoznam všetkých jurisdikcií, v ktorých sú hlavné materské spoločnosti oznamujúcich subjektov usadených v Únii rezidentmi, ale v ktorých neboli podané alebo vymenené úplné správy podľa jednotlivých krajín.

            PRÍLOHA IX

               Zoznam uvedený v článku 2d

            Štatistické údaje potrebné pre formy administratívnej spolupráce iné ako povinná automatická výmena informácií uvedené v článku 23 ods. 4 smernice 2011/16/EÚ sa vzťahujú na tieto informácie:

                        —

                        Identifikácia členského štátu

                        —

                        Rok

                        —

                        Časť A: Štatistické údaje podľa jednotlivých členských štátov, pokiaľ ide o výmenu informácií

                                    —

                                    výmenu informácií na požiadanie (článok 5, 6 a 7 smernice 2011/16/EÚ)

                                                —

                                                Počet zaslaných žiadostí

                                                —

                                                Počet doručených odpovedí

                                                —

                                                Počet úplných odpovedí doručených do šiestich mesiacov

                                                —

                                                Počet odpovedí, v prípade ktorých boli (čiastočné alebo úplné) informácie doručené do dvoch mesiacov

                                                —

                                                Počet doručených žiadostí

                                                —

                                                Počet zaslaných odpovedí

                                                —

                                                Počet odmietnutí na základe článku 17 smernice 2011/16/EÚ

                                    —

                                    spontánnu výmenu informácií (článok 9 a 10 smernice 2011/16/EÚ)

                                                —

                                                Počet zaslaných spontánnych výmen

                                                —

                                                Počet doručených spontánnych výmen

                                                —

                                                Počet zaslaných cezhraničných záväzných stanovísk

                                                —

                                                Počet doručených cezhraničných záväzných stanovísk

                                                —

                                                Počet zaslaných jednostranných záväzných stanovísk k stanoveniu metódy ocenenia

                                                —

                                                Počet doručených jednostranných záväzných stanovísk k stanoveniu metódy ocenenia

                        —

                        Časť B: Štatistické údaje o iných formách administratívnej spolupráce

                                    —

                                    o prítomnosti v správnych úradoch a účasti na administratívnych zisťovaniach (článok 11 smernice 2011/16/EÚ)

                                                —

                                                Počet prichádzajúcich žiadostí o prítomnosť v správnych úradoch a účasť na administratívnych zisťovaniach

                                    —

                                    o simultánnych kontrolách (článok 12 smernice 2011/16/EÚ)

                                                —

                                                Počet simultánnych kontrol, ktoré členský štát inicioval

                                                —

                                                Počet simultánnych kontrol, na ktorých sa členský štát zúčastnil

                                    —

                                    o žiadostiach o oznámenie (článok 13 smernice 2011/16/EÚ)

                                                —

                                                Počet zaslaných žiadostí o oznámenie

                                                —

                                                Počet doručených žiadostí o oznámenie

                                    —

                                    o spätnej väzbe (článok 14 smernice 2011/16/EÚ)

                                                —

                                                Počet zaslaných žiadostí o spätnú väzbu

                                                —

                                                Počet doručených spätných väzieb

                                                —

                                                Počet doručených žiadostí o spätnú väzbu

                                                —

                                                Počet zaslaných spätných väzieb

                        —

                        Časť C: Štatistické údaje o odhadovaných dodatočných príjmoch alebo zvýšení vymeranej dane z dôvodu administratívnej spolupráce. Poskytnutie informácií v rámci tejto časti je nepovinné.

                                    —

                                    Z výmeny informácií na požiadanie

                                    —

                                    Zo spontánnej výmeny informácií

                                    —

                                    V dôsledku simultánnej kontroly

                                    —

                                    Súhrnné údaje a počet prípadov.

            PRÍLOHA X

               Zoznam uvedený v článku 2d

            Štatistické údaje potrebné na povinnú automatickú výmenu informácií v súlade s článkom 23 ods. 4 smernice 2011/16/EÚ týkajúce sa kategórií príjmu a majetku uvedených v článku 8 ods. 1 uvedenej smernice zahŕňajú tieto informácie:

                        —

                        V prípade všetkých kategórií príjmu a majetku uvedených v článku 8 ods. 1 smernice 2011/16/EÚ: štatistické údaje týkajúce sa oznámenia a daňového poplatníka

                        —

                        V prípade príjmov zo závislej činnosti a tantiém: štatistické údaje týkajúce sa oznámenia a príjemcu, oznámenia a platcu, príjemcu a vzťahu, platcu a vzťahu, príjemcu a príjmu

                        —

                        V prípade dôchodkov: štatistické údaje týkajúce sa oznámenia a príjemcu, oznámenia a platcu, príjemcu, platcu, systému, príjmu

                        —

                        V prípade produktov životného poistenia: štatistické údaje týkajúce sa oznámenia a postupov, zmluvy ako takej, udalosti

                        —

                        V prípade vlastníctva nehnuteľného majetku a príjmov z nehnuteľného majetku: štatistické údaje týkajúce sa oznámenia a strany, strán celkovo, množstva a hodnoty majetku, množstva a hodnoty transakcie, množstva a hodnoty úveru, množstva a hodnoty skutočného príjmu

                        —

                        V prípade oznámenia o statuse: štatistické údaje týkajúce sa oznámenia o statuse, chyba oznámenia o statuse

                        —

                        V prípade oznámení o nulových údajoch: štatistické údaje týkajúce sa oznámenia o nulových údajoch.

            PRÍLOHA XI

               Zoznam uvedený v článku 2d

            Štatistické údaje potrebné na povinnú automatickú výmenu informácií podľa článku 8 ods. 3a smernice 2011/16/EÚ zahŕňajú v súlade s článkom 23 ods. 4 uvedenej smernice tieto informácie:

                        —

                        Oznámenia: štatistické údaje o krajine pôvodu a krajine určenia, celkovom počte záznamov, celkových sumách platieb

                        —

                        Krajiny pôvodu: štatistické údaje o celkovom počte oznamujúcich finančných inštitúcií, celkových sumách platieb

                        —

                        Jedinečný účet: štatistické údaje o počte držiteľov účtu, kategórii platby, sume na kategóriu platby

                        —

                        Účty: štatistické údaje o druhu držiteľa účtu, daňové identifikačné číslo držiteľa účtu alebo funkčný ekvivalent, krajine pobytu držiteľa účtu, fyzickej osobe ako držiteľovi účtu, zatvorenom účte, pozastavenom účte

                        —

                        Držitelia účtov: štatistické údaje o druhu ovládajúcej osoby, daňové identifikačné číslo ovládajúcej osoby alebo funkčný ekvivalent, krajine pobytu ovládajúcej osoby, fyzickej osobe ako ovládajúcej osobe.

            PRÍLOHA XII

               Zoznam uvedený v článku 2d

            Štatistické údaje potrebné na povinnú automatickú výmenu informácií podľa článku 8aa smernice 2011/16/EÚ zahŕňajú v súlade s článkom 23 ods. 4 uvedenej smernice tieto informácie:

                        —

                        Počet správ podľa jednotlivých krajín doručených od oznamujúcich subjektov

                        —

                        Počet správ podľa jednotlivých krajín, ktoré majú predložiť oznamujúce subjekty, ktoré však neboli doručené, respektíve bola poskytnutá len čiastková správa; rozdelenie hlavných materských spoločností podľa jurisdikcie

                        —

                        Počet správ podľa jednotlivých krajín doručených od všetkých ostatných členských štátov

                        —

                        Počet správ podľa jednotlivých krajín, ktoré mali predložiť všetky ostatné členské štáty, ktoré však neboli doručené

                        —

                        Počet správ podľa jednotlivých krajín zaslaných všetkým ostatným členským štátom.

                  “


title: Vykonávacie nariadenie Komisie (EÚ) 2018/95 z 9. januára 2018, ktorým sa do registra chránených označení pôvodu a chránených zemepisných označení zapisuje názov [„Slavonski med“ (CHOP)]

text:
               23.1.2018

               SK

               Úradný vestník Európskej únie

               L 17/9

         VYKONÁVACIE NARIADENIE KOMISIE (EÚ) 2018/95
   z 9. januára 2018,
   ktorým sa do registra chránených označení pôvodu a chránených zemepisných označení zapisuje názov [„Slavonski med“ (CHOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               Žiadosť Chorvátska o zápis názvu „Slavonski med“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie
                   (2).

               (2)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Slavonski med“ by sa mal zapísať do registra,

         PRIJALA TOTO NARIADENIE:
   Článok 1
   Názov „Slavonski med“ (CHOP) sa zapisuje do registra.
   Názov uvedený v prvom odseku sa vzťahuje na výrobok triedy 1.4. Iné výrobky živočíšneho pôvodu (vajcia, med, rôzne mliečne výrobky okrem masla atď.) uvedenej v prílohe XI k vykonávaciemu nariadeniu Komisie (EÚ) č. 668/2014 (3).
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. januára 2018

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. EÚ C 292, 2.9.2017, s. 7.

      (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).